Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, cu privire la propunerile de modificare a apendicelor la Convenția privind conservarea speciilor migratoare de animale sălbatice, cu ocazia celei de a unsprezecea reuniuni a Conferinței părților /* COM/2014/0267 final - 2014/0139 (NLE) */





EXPUNERE DE MOTIVE 1. Convenția privind conservarea speciilor migratoare de animale sălbatice (cunoscută și sub denumirea de CMS sau Convenția de la Bonn) are drept obiectiv conservarea speciilor migratoare terestre, marine și aviare în toată aria lor de răspândire. Este vorba despre un tratat interguvernamental, încheiat sub egida Programului pentru mediu al Organizației Națiunilor Unite, care vizează conservarea florei și faunei sălbatice și a habitatelor la scară mondială. Uniunea Europeană este parte la CMS începând din 1 noiembrie 1983[1]. 2. Speciile migratoare care trebuie conservate sunt enumerate în apendicele I (specii pe cale de dispariție) și II (specii care trebuie să facă obiectul unor acorduri) la convenție. 3. Conferința părților reprezintă organismul de decizie al convenției, abilitat să evalueze starea de conservare a speciilor migratoare și, în consecință, să modifice apendicele I și II la convenție. 4. În conformitate cu articolul XI din convenție, orice parte poate face propuneri de modificare. O modificare a apendicelor intră în vigoare pentru toate părțile, la nouăzeci de zile de la reuniunea Conferinței părților în cadrul căreia este adoptată, cu excepția părților care își exprimă rezerva în acest sens. 5. Cea de a zecea reuniune a Conferinței părților la convenție va avea loc la Quito (Ecuador) în perioada 4 - 9 noiembrie 2014. Cu ocazia acestei reuniuni, se recomandă ca Uniunea să propună modificarea apendicelui I la convenție, în sensul creșterii nivelului de protecție al unei specii de balene, și anume subpopulația mediteraneană a speciei Ziphius cavirostris, și a speciei de păsări Coracias garrulus, în întreaga arie de răspândire a acestora, inclusiv în afara Uniunii, pe baza următoarelor considerații: (1) includerea acestor specii este justificată din punct de vedere științific; (2) această includere este conformă cu legislația UE; și (3) Uniunea este angajată în cooperarea internațională pentru protejarea biodiversității. Această propunere nu ar necesita modificarea legislației Uniunii, deoarece se referă la specii care beneficiază deja de o protecție adecvată în temeiul legislației Uniunii, și anume prin Directiva „Păsări”[2] și Directiva „Habitate”. [3] 6. Cu ocazia acestei reuniuni, se intenționează, de asemenea, ca Uniunea să propună modificarea apendicelui II la convenție pentru a spori nivelul de protecție a trei specii de rechin-vulpe, și anume Alopias superciliosus, Alopias vulpinus and Alopias pelagicus, în întreaga arie de răspândire a acestora, inclusiv în afara Uniunii, pe baza următoarelor considerații: (1) includerea acestor specii este justificată din punct de vedere științific; (2) această includere este conformă cu legislația UE și (3) Uniunea este angajată în cooperarea internațională pentru protejarea biodiversității. Propunerea nu necesită o modificare a dreptului Uniunii și ar oferi sprijin suplimentar în vederea introducerii gestionării în comun a acestor specii, prin intermediul CMS și prin posibila includere a speciilor menționate în Memorandumul de înțelegere (MoU) general la convenția CMS privind conservarea rechinilor migratori, la care Uniunea este parte. Aceasta ar completa și ar încuraja, de asemenea, eforturile în vederea unei gestionări îmbunătățite în domeniul pescuitului, în cadrul organizațiilor regionale de gestionare a pescuitului. 7. Prin urmare, Consiliul ar trebui să ia o decizie pentru a stabili poziția care urmează să fie adoptată în numele Uniunii, în cadrul celei de a unsprezecea reuniuni a Conferinței părților, cu privire la propunerile de modificare. 8. În conformitate cu articolul XI (3), secretariatul convenției a stabilit data-limită de 6 iunie 2014 pentru prezentarea propunerilor de modificare. 9. Înaintea celei de a unsprezecea reuniuni a Conferinței părților, secretariatul convenției poate comunica propunerile înaintate de alte părți pentru modificarea apendicelor I și II la convenție, ceea ce ar necesita de asemenea o decizie prin care să se stabilească poziția care urmează să fie adoptată în numele Uniunii în legătură cu aceste propuneri. 2014/0139 (NLE) Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, cu privire la propunerile de modificare a apendicelor la Convenția privind conservarea speciilor migratoare de animale sălbatice, cu ocazia celei de a unsprezecea reuniuni a Conferinței părților CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9), având în vedere propunerea Comisiei Europene, întrucât: (1) Ca parte la Convenția privind conservarea speciilor migratoare de animale sălbatice („Convenția”), astfel cum a fost aprobată prin decizia 82/461/CEE a Consiliului[4], Uniunea poate propune modificări ale apendicelor la convenție în care sunt enumerate speciile care trebuie conservate. (2) Conferința părților reprezintă organismul de decizie al Convenției, printre competențele conferite acestuia numărându-se capacitatea de a evalua starea de conservare a speciilor migratoare și, în consecință, de a modifica anexele I și II la convenție. (3) Includerea speciei Coracias garrulus și a subpopulației mediteraneene a speciei Ziphius cavirostris în apendicele I apare ca fiind justificată din punct de vedere științific, conformă cu legislația Uniunii și cu angajamentul Uniunii în domeniul cooperării internaționale pentru protecția biodiversității. (4) Includerea speciilor Alopias superciliosus, Alopias vulpinus și Alopias pelagicus în apendicele II apare ca fiind justificată din punct de vedere științific, în concordanță cu legislația Uniunii și cu angajamentul Uniunii în domeniul cooperării internaționale pentru protecția biodiversității. (5) În vederea celei de a unsprezecea reuniuni a Conferinței părților, care va avea loc la Quito (Ecuador), în perioada 4 - 9 noiembrie 2014, Uniunea Europeană ar trebui să propună o modificare la apendicele I, pentru a include specia Coracias garrulus și subpopulația mediteraneană a speciei Ziphius cavirostris, și la apendicele II, pentru a include speciile Alopias superciliosus, Alopias vulpinus și Alopias pelagicus. (6) Aceste propuneri vor fi comunicate secretariatului convenției, ADOPTĂ PREZENTA DECIZIE: Articol unic În vederea celei de a unsprezecea reuniuni a Conferinței părților la Convenția privind conservarea speciilor migratoare de animale sălbatice, Comisia este autorizată să prezinte, în numele Uniunii Europene, o propunere de modificare a apendicelui I la Convenția privind conservarea speciilor migratoare de animale sălbatice, pentru a include specia Coracias garrulus și subpopulația mediteraneană a speciei Ziphius cavirostris, și o propunere de modificare a apendicelui II la convenție, pentru a include speciile Alopias superciliosus, Alopias vulpinus și Alopias pelagicus. Comisia comunică aceste propuneri secretariatului convenției. Adoptată la Bruxelles, Pentru Consiliu Președintele [1] Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice, JO L 210, 24.6.1982, p. 10. [2] Directiva Consiliului 79/409/CEE din 2 aprilie 1979 privind conservarea păsărilor sălbatice, JO L 103, 25.4.1979, p. 1. [3] Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică, JO L 206, 22.7.1992, p. 7. [4] Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice, (JO L 210, 24.6.1982, p. 10).